ФНИ НА СУ „СВ. КЛИМЕНТ ОХРИДСКИ“, Геолого-географски факултет

Изследователски проект на тема: Процесите на реиндустриализация в областите Велико Търново и Габрово

Ръководител: доц. д-р Калина Димитрова Милкова

За целите на проекта са изследвани: областните и общинските специфики на реиндустриализацията като фактор/процес/политика в областите Габрово и Велико Търново; индустриалните ландшафти и изградените „на зелено“ стопански субекти на ниво области и избрани общини; формираните клъстери с изразена индустриална идентичност като иновационно-инвестиционни ядра, създаващи импулси за развитие на териториите; възможностите за диверсификация на областната и общинската индустрия в контекста на реиндустриализацията.

На основата на анализираната научна литература по темата на проекта и теренните проучвания са: артикулирани термините „деиндустриализация“, „реиндустриализация“, “неоиндустриализация“ „реструктуризация“, „индустрия 4.0“ и др.; направен избор на методология и на показатели за пространствен анализ на процесите на реиндустриализация; създадена база данни за целите на изследването; анализирани отрасловата и териториалната структура на индустрията в областите Велико Търново и Габрово с цел установяване състоянието и специфичните проблеми на териториалните стопански системи; типологизирани общините според определени критерии; проучени инициативите на териториалните общности, местния бизнес, НПО и комуникацията им с местната власт в контекста на реиндустриализацията; предложени различни подходи за териториален маркетинг и локално управление.

Проучването показа, че реиндустриализацията има по-висока резултатност в област Габрово, а във Велико Търново през последните години е с ускорени темпове. В двете изследвани области реиндустриализацията обхваща главно традиционни отрасли – подемно и др. машиностроене, обработка на пластмаси, производство на мебели, на санитарна арматура, на порцеланово-фаянсови изделия, част от които са поставени на нови високо технологични основи. Констатира се, че реиндустриализацията при клъстерния тип локализация с чуждестранни инвестиции води до синергетични териториални ефекти, което е по-характерно за област. Клъстърният модел може да се приеме и като агломерационна инвестиционна пространствена форма на реиндустриализация. Във Велико Търново областният инвестиционен модел е центростремителен с по-голямо участие на местни капитали, а в област Габрово – центробежен и с изразен кумулативен ефект на чуждите инвестиции. Една от причините за иновациите в индустрията и в двете области е наличието на университети и връзката им с местния бизнес.

Според характера на реиндустриализация се очертават четири групи общини: с интензивно развитие на промишлеността с черти на иновативност (мобилизационно-иновационен тип реиндустриализацията); с развита промишленост и потенциал за инвестиции, със средна степен на реиндустриализация; с проблемно развитие на промишлеността, консервативна отраслова структура и ниска степен на реиндустриализация; периферни непромишлени общини, ресурсни и аграрно-индустриални със стари, немодернизирани производствени мощности, без признаци на реиндустриализация и/или много ниска степен на реиндустриализация. За реиндустриализацията в различните общини е необходим различен тип местна политика и стимулиране. Общините следва да са активни в процеса на стимулиране на производства с по-висока добавена стойност, на брандиране на областите като бизнес дестинация за инженеринга и производството на машини и индустриално оборудване, на хоризонтални политики и междусекторни подходи, които променят бързо средата и стимулират интелигентната специализация.